Lastbilchauffør Jakob Damm måtte tænke og handle hurtigt, da han tirsdag morgen opdagede noget usædvanligt, mens han kørte på Nørregade i Brønderslev. - Jeg kunne se, at det røg, og så åbnede jeg bagklappen og kunne se flammer. Jeg tog ildslukkeren og fik hjælp af en anden mand, som ringede 112, fortæller chauffør Jakob Damm fra Dansk Sikkerhedsmakulering. Dansk Sikkerhedsmakulering kører med papir fra eksempelvis banker og advokatkontorer, som bliver genbrugt. Papiret bliver makuleret i lastbilen, og det er formentlig varme fra makuleringsmaskinen i bilen, der har forårsaget branden. - Det var ganske små flammer, men det røg helt vildt, så jeg var nødt til at have hjælp af beredskabet, siger chaufføren. Første, men nok ikke sidste gang Nordjyllands Beredskab rykkede ud og assisterede chaufføren. - Der er meget røg fra lastbilen, da vi ankommer, men chaufføren har selv fyret en pulverslukker af og fået slukket flammerne, fortæller indsatsleder Charlotte Egebak fra Nordjyllands Beredskab. Hun betegner branden i en lastbil fyldt med papir som sjælden. - Det er første gang, jeg har set en brand som denne, men der kan jo altid komme en sten ind i maskinen, som kan lave en gnist, og papir brænder jo let, så det er nok ikke sidste gang, det sker, siger indsatslederen.

Opsummering:
En lastbil fyldt med papir brød tirsdag morgen i brand i Brønderslev. Chaufføren fik selv bugt med flammerne.